CELEX: 
Language: hr
Date: 2021-05-27 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EU) 2019/787 Europskog parlamenta i Vijeća u pogledu označivanja jakih alkoholnih pića dobivenih kombinacijom jakog alkoholnog pića s jednim ili više prehrambenih proizvoda

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2019/787 trenutačno nije propisano da bi se pravni naziv jakih alkoholnih pića dobivenih kombinacijom kategorije ili oznake zemljopisnog podrijetla jakog alkoholnog pića s drugim prehrambenim proizvodima trebao navesti u istom vidnom polju kao i složenica kojom se opisuje ta kombinacija. Cilj je ovog delegiranog akta utvrditi uvjete za označivanje takvih jakih alkoholnih pića.
            
            
               Naime, bez takvog zahtjeva stvarna priroda jakog alkoholnog pića dobivenog tom kombinacijom možda ne bi bila jasna, a zbog označivanja bi potrošači mogli pomisliti da je složenica stvarni naziv jakog alkoholnog pića. To bi u nekim slučajevima moglo dovesti do zlouporabe ugleda (kategorije ili oznake zemljopisnog podrijetla) jakog alkoholnog pića čiji se pravni naziv navodi u kombinaciji s jednim ili više prehrambenih proizvoda koji se nisu upotrebljavali u njegovoj proizvodnji u skladu s Prilogom I. Uredbi (EU) 2019/787 ili sa specifikacijom relevantnog proizvoda, jer bi dobiveno jako alkoholno piće imalo drugačiji pravni naziv.
            
            
               2.SAVJETOVANJA PRIJE DONOŠENJA AKTA
            
            
               Neke su države članice Komisiji napomenule da su odredbe koje se odnose na jaka alkoholna pića oslabljene jer nijednom odredbom nije propisano da se pravni naziv jakog alkoholnog pića mora navesti u istom vidnom polju kao i složenice.
            
            
               Savjetovanja sa stručnjacima iz svih 27 država članica provedena su kao priprema za sastanke stručne skupine za zajedničku organizaciju poljoprivrednih tržišta (jaka alkoholna pića) i za vrijeme tih sastanaka, koji su (virtualno) održani 13. listopada i 3. prosinca 2020. te 9. veljače i 28. travnja 2021. Tijekom tog postupka savjetovanja postignut je opći konsenzus o nacrtu delegirane uredbe.
            
            
               Konsenzus je zabilježen i tijekom općeg javnog savjetovanja provedenog objavom nacrta delegirane uredbe na portalu Bolja regulativa od 26. ožujka do 23. travnja 2021. Obaviješteni su partneri u WTO-u.
            
            
               3.PRAVNI ELEMENTI DELEGIRANOG AKTA
            
            
               Delegirani akt temelji se na članku 50. stavku 3. Uredbe (EU) 2019/787 i odnosi se isključivo na jednu odredbu koju je Komisija ovlaštena izmijeniti na temelju tog stavka. Trebalo bi ga donijeti u okviru postupka na temelju članka 46. Uredbe (EU) 2019/787.
            
            
               Članak 1.: tim se člankom propisuje da se pravni naziv jakih alkoholnih pića dobivenih kombinacijom kategorije ili oznake zemljopisnog podrijetla jakog alkoholnog pića s drugim prehrambenim proizvodima navodi u istom vidnom polju kao i složenica kojom se opisuje ta kombinacija. Time se nastoji izbjeći zavaravanje potrošača u pogledu sadržaja dobivenog jakog alkoholnog pića.
            
            
               Članak 2.: tim se člankom propisuje prijelazno razdoblje u kojem se jaka alkoholna pića na koja se odnosi ova Uredba, a koja su označena prije 31. prosinca 2022. u skladu s odredbama Uredbe (EZ) br. 110/2008, mogu i dalje stavljati na tržište bez ponovnog označivanja.
            
            
               Članak 3.: tim se člankom propisuje istodobna primjena izmjene iz članka 1. s odredbom na koju se odnosi (tj. članak 11. stavak 3. Uredbe (EU) 2019/787), a koje će se, na temelju članka 51. stavka 1. Uredbe (EU) 2019/787, primjenjivati od 25. svibnja 2021.
            
            
               DELEGIRANA UREDBA KOMISIJE (EU) …/...
            
            
               оd 27.5.2021.
            
            
               o izmjeni Uredbe (EU) 2019/787 Europskog parlamenta i Vijeća u pogledu označivanja jakih alkoholnih pića dobivenih kombinacijom jakog alkoholnog pića s jednim ili više prehrambenih proizvoda
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008
                  1
               , a posebno njezin članak 50. stavak 3.,
            
         
         
            
               budući da:
            
            
               (1)Člankom 11. stavkom 3. Uredbe (EU) 2019/787 utvrđena su pravila o opisivanju, prezentiranju i označivanju alkoholnih pića dobivenih kombinacijom kategorije ili oznake zemljopisnog podrijetla jakog alkoholnog pića s drugim prehrambenim proizvodima. Takva alkoholna pića opisana su složenicama kojima se kombinira pravni naziv naveden u jednoj od kategorija jakih alkoholnih pića iz Priloga I. toj uredbi ili oznaka zemljopisnog podrijetla jakog alkoholnog pića s nazivom drugih prehrambenih proizvoda. 
            
            
               (2)Člankom 11. stavkom 3. Uredbe (EU) 2019/787 nije propisano da se naziv dobivenog alkoholnog pića prikazuje u istom vidnom polju kao i složenica. Zbog toga bi potrošači mogli pomisliti da je složenica stvarni naziv alkoholnog pića, čime bi se zlouporabio ugled kategorija ili oznaka zemljopisnog podrijetla jakih alkoholnih pića, posebno kada je dobiveno jako alkoholno piće.
            
            
               (3)Člankom 7. stavkom 1. točkom (a) Uredbe (EU) br. 1169/2011 Europskog parlamenta i Vijeća
                  2
                utvrđeno je da informacije o hrani ne smiju biti obmanjujuće, posebno u pogledu prirode i identiteta hrane. Člankom 9. te uredbe propisano je navođenje obveznih informacija o hrani, uključujući naziv hrane, a njezinim je člankom 13. utvrđeno da se obvezne informacije označuju na vidljivom mjestu tako da budu lako uočljive, jasno čitljive i, prema potrebi, neizbrisive.
            
            
               (4)U skladu s člankom 9. Uredbe (EU) 2019/787, zahtjevi za prezentiranje i označivanje iz Uredbe (EU) br. 1169/2011 primjenjuju se na alkoholna pića dobivena kombinacijom jakih alkoholnih pića s drugim prehrambenim proizvodima. Kako bi ti zahtjevi bili što bolje ispunjeni, posebno u pogledu jakih alkoholnih pića dobivenih takvom kombinacijom, primjereno je propisati da se pravni naziv dobivenog jakog alkoholnog pića prikazuje u istom vidnom polju kao i složenica kojom se opisuje ta kombinacija. To bi trebalo učiniti svaki put kada se složenica navede u opisivanju, prezentiranju ili označivanju jakog alkoholnog pića. Time će se spriječiti obmanjujuće prakse te će se potrošače na odgovarajući način informirati o stvarnoj prirodi jakih alkoholnih pića dobivenih kombinacijom jakih alkoholnih pića s drugim prehrambenim proizvodima.
            
            
               (5)Međutim, ta se obveza ne bi trebala primjenjivati ako se, u skladu s člankom 10. stavkom 5. točkom (b) Uredbe (EU) 2019/787, pravni naziv jakog alkoholnog pića zamjenjuje složenicom koja uključuje izraz „liker” ili „krem”, pod uvjetom da konačni proizvod ispunjava zahtjeve iz kategorije 33. Priloga I. toj uredbi.
            
            
               (6)Uredbu (EU) 2019/787 trebalo bi stoga na odgovarajući način izmijeniti.
            
            
               (7)Trebalo bi utvrditi prijelazno razdoblje za primjenu odredaba o označivanju iz ove Uredbe kako bi se omogućilo daljnje stavljanje na tržište jakih alkoholnih pića označenih prije 31. prosinca 2022. u skladu s odredbama Uredbe (EZ) br. 110/2008 Europskog parlamenta i Vijeća
                  3
                bez ponovnog označivanja. 
            
            
               (8)U skladu s člankom 51. stavkom 3. Uredbe (EU) 2019/787 i kako bi se izbjegao bilo kakav regulatorni vakuum, ova bi se Uredba trebala primjenjivati retroaktivno od 25. svibnja 2021.,
            
            
               DONIJELA JE OVU UREDBU:
            
            
               Članak 1.
            
            
               U članku 11. Uredbe (EU) 2019/787 stavak 3. zamjenjuje se sljedećim:
            
            
               „3.
                     Složenice kojima se opisuje alkoholno piće:
            
            
               (a)ispisuju se jednakim slovima istog fonta, veličine i boje;
            
            
               (b)ne smiju biti prekinute tekstualnim ili slikovnim elementima koji nisu njihov sastavni dio;
            
            
               (c)ne smiju biti ispisane fontom većim od veličine fonta koji se upotrebljava za naziv alkoholnog pića; i
            
            
               (d)u slučaju jakog alkoholnog pića, uvijek im se dodaje pravni naziv jakog alkoholnog pića, koji se navodi u istom vidnom polju kao i složenica, osim ako je pravni naziv zamijenjen složenicom u skladu s člankom 10. stavkom 5. točkom (b).”.
            
            
               Članak 2.
            
            
               Jaka alkoholna pića koja ne ispunjavaju zahtjeve iz članka 11. stavka 3. točke (d) Uredbe (EU) 2019/787 kako je izmijenjena ovom Uredbom, ali ispunjavaju zahtjeve iz Uredbe (EZ) br. 110/2008 i označena su prije 31. prosinca 2022. mogu se nastaviti stavljati na tržište do iscrpljenja zaliha.
            
            
               Članak 3.
            
         
         
            
               Ova Uredba stupa na snagu trećeg dana od dana objave u Službenom listu Europske unije.
            
            
               Primjenjuje se od 25. svibnja 2021.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 27.5.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 130, 17.5.2019., str. 1.
               
               
                  
                     (2)
                  
                        Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22.11.2011., str. 18.).
               
               
                  
                     (3)
                  
                        Uredba (EZ) br. 110/2008 Europskog parlamenta i Vijeća od 15. siječnja 2008. o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16.).